
Text rozhodnutia
Súd: Krajský súd Bratislava Spisová značka: 3K/63/2001 Identifikačné číslo súdneho spisu: 1001897750 Dátum vydania rozhodnutia: 08. 12. 2015 Meno a priezvisko sudcu, VSÚ: JUDr. Eugen Palášthy ECLI: ECLI:SK:KSBA:2015:1001897750.4
Uznesenie Krajský súd v Bratislave v konkurznej veci úpadcu: MEYER´S CAPITAL, s.r.o. v konkurze, sídlom Sebedražská cesta 4, 971 01 Prievidza, IČO: 36 301 744, takto
r o z h o d o l :
Súd zrušuje konkurz vyhlásený uznesením tunajšieho súdu zo dňa 15.05.2002 pod č.k. 3K/63/2001-24 z dôvodu, že majetok úpadcu nepostačuje na úhradu výdavkov a odmeny správcu konkurznej podstaty.
Súd zbavuje Mgr. Karola Haťapku, sídlom AK, Drieňova 34, 821 02 Bratislava, funkcie správcu konkurznej podstaty.
o d ô v o d n e n i e :
Dňa 29.10.2015 správca konkurznej podstaty Mgr. Karol Haťapka predložil súdu správu, podľa ktorej sa v priebehu konkurzu nepodarilo speňažiť konkurznú podstatu, pričom hodnota speňaženého majetku úpadcu nepostačuje ani na úhradu výdavkov a odmeny správcu. Príjem zo speňaženej konkurznej podstaty predstavuje 0,- Eur. V konkurznej podstate sa nachádzali nehnuteľnosti - v katastrálnom území H., zapísané na LV č. XXXX, parc. č. 1335/6 ako administratívna budova č. 5 a parc. č. 1335/6 zastavaná plocha o výmere 430 m2. Predmetné nehnuteľnosti boli vylúčené z konkurznej podstaty na základe rozsudku Krajského súdu v Bratislave č.k. 45Cbi/181/2002 zo dňa 13.10.2009 v spojení s rozsudkom NS SR č.k. 1Obo 7/2010 zo dňa 10.02.2010. V konkurznej podstate sa nachádzala aj nehnuteľnosť v katastrálnom území H., zapísanej na LV č. XXXX - autoservis parc. č. 862, súpisné č. 20308. Okresný súd v Prievidzi rozsudkom č.k. 4C/114/2005 zo dňa 27.05.2008 určil neplatnosť kúpnej zmluvy (na základe ktorej mal predmetnú nehnuteľnosť nadobudnúť úpadca) a zároveň určil vlastníka predmetnej nehnuteľnosti. Krajský súd v Trenčíne rozsudkom č.k. 17Co/230/2008 zo dňa 17.02.2009 rozsudok okresného súdu potvrdil. Správca konkurznej podstaty si uplatňoval voči spoločnosti MILTON - CHADWICK & WATERS, s.r.o., sídlom Nám. sv. Egídia 44, 058 01 Poprad, IČO: 35 772 522, (ktorá sa nachádzala v konkurze) pohľadávku v sume 58.089,36 Eur (1.750.000,- Sk). Predmetná pohľadávka bola vylúčená z konkurznej podstaty z dôvodu, že na predmetnú spoločnosť bol konkurz ukončený bez toho, aby bola pohľadávka úpadcu uspokojená. V konkurznej podstate sa už nenachádza žiadny majetok.
V zmysle § 44 ods. 1 písm. d/ zák. č. 328/1991 Zb. v platnom znení, súd zruší konkurz, ak zistí, že majetok úpadcu nepostačuje na úhradu výdavkov a odmeny správcu, pričom sa neprihliada na veci a pohľadávky vylúčené z podstaty a podľa ods. 4 citovaného ustanovenia, súd zbaví správcu funkcie.
Keďže správca konkurznej podstaty preukázal vo vyúčtovaní príjmov a výdavkov na vedení konkurzu, že majetok úpadcu nepostačuje na úhradu výdavkov a odmeny správcu, v zmysle uvedených ustanovení súd konkurz zrušil a správcu konkurznej podstaty zbavil funkcie.
Zrušením konkurzu zanikajú účinky vyhlásenia konkurzu uvedené v § 14 zák. č. 328/1991 Zb. v znení neskorších predpisov.
Na základe zoznamu prihlášok možno pre zabezpečenú pohľadávku po právoplatnosti uznesenia o zrušení konkurzu viesť výkon rozhodnutia na úpadcovo imanie (§ 45 ods. 1 zák. č. 328/1991 Zb. v znení neskorších predpisov).
Poučenie:
Proti tomuto rozhodnutiu je možné podať odvolanie v lehote 30 dní od jeho publikovania v Obchodnom vestníku na Krajskom súde v Bratislave.

